Beschwerde gegen die Militärbehörde
Material: papyrus
Place: Memphis
Categories: Eingabe
Ptolemaios an die Könige
Bitte um Freistellung seines Bruders Apollonios
eines Soldaten
zum Schutz vor Angriffen von Personal (Tempel)
Entwurf
βασιλεῖ Πτολεμαίωι κα[ὶ βασι]λίσσηι Κλεοπ[άτρα]ι 
τῆι ἀδελφῆι θεοῖς Φιλομήτορσι χαίρειν 
Πτολεμαῖος Γλαυκίου Μακεδὼν ὁ ἐν 
κατοχῆι ἐν τῶι πρὸς Μέμφ[ει] μεγάλωι 
Σαραπιείωι Ἀσταρτείωι ἀπὸ τοῦ ι . 
ἀναβάντος σου εἰς τὸ Σαραπιεῖον ἐν τῶι κδ  
Θῶυθ β ἐνέτυχόν σοι διὰ τῆς θυρίδος διὰ τὸ 
μὴ δύνασθαι προσκαταβῆναι ὑπέρ τε 
Ἀπολλωνίου τοῦ νεωτέρου ἀδελφοῦ, ὅπως 
φέρηται ἐν [τῶ]ι στρατιωτικῶι καὶ ὑπ[ὲ]ρ 
τοῦ Ἀστ[αρτεί]ου ἐν ὧι εἰμι ἐν κατοχῆι ἀπὸ τοῦ 
προγεγραμμ[έ]νου χρόνου, ἀξιῶν ἵνα 
μηθεὶς τῶν τ[ε] ἱερέων καὶ παστοφόρων 
[μη]δʼ ἄλλος ε[ἰσβι]αζόμενος ἐνεχυράζ[ηι] 
[μη]δʼ ἐμὲ ὑβρί[ζ]ηι διὰ τ[ὸ] εἶναι τοὺς ἐν τῶι 
[ἱερ]ῶι πονηροὺ[ς] κἀμὲ π[ολιο]ρκεῖν, ἕνεκα 
[τοῦ] Ἕλληνά με [εἶν]αι, ἵνα βοήθειαν ἔχω καὶ
πρ[ο]στ[άτη]ν. νυνὶ δὲ ὁ προ[γεγραμμένος] 
Ἀπολλώνιος εἰς τὴν ἐμ Μέμφ[ει] ση[μέα]ν 
πρώτην ἐντέτακται, ὑπὸ δὲ τῶ[ν ὑ]πη
ρετῶν περισπᾶται εἰς τὰς λε[ι]τουργίας 
κοὐκ ἐᾶται περὶ ἐμὲ γίνεσθαι, οὗ χάριν, 
βασιλεῦ, σε ἠξίωσα. οἱ γὰρ πολιορκοῦντές 
με, ὁπηνίκʼ ἂν ἐπιγνῶσιν διότι ἀπέσταλται 
ἐπὶ λειτουργίαν, τὸ τηνικαῦτα εἰσβιαζόμενοι 
πολιορκοῦσι. ὑβρισθέντος γάρ μου ἐν τῶι κε  
ὑπὸ πλειόνων ὥστε καὶ διὰ τῆς θυρίδος 
λιθοκοπετεῖσθαι ὑπὲρ ὧν ἀναβάντος 
Ποσειδωνίου τοῦ ἀρχισωματοφύλακος 
καὶ στρατηγοῦ καὶ ἐντυχόντος μου 
τῆι ι τοῦ Φαρμοῦθι τοῦ αὐτοῦ ἔτους 
προσκαλεσάμενος αὐτοὺς ἐπέπληξεν. 
διὸ ἀξιῶ, Ἥλιε βασιλεῦ, μὴ ὑπερ
[ιδεῖν] με ἐν κατοχῆι 
[ὄντα], ἀλλʼ ἐὰν φαίνηται, 
πρ[οσ]τάξαι γράψαι 
Ποσειδωνίωι τῶι 
ἀρχισωματοφύλακι 
καὶ στρατηγῶι 
ἀλειτούργητον αὐτὸν 
ποιῆσαι, [ἵ]να περὶ ἐμὲ ᾖ. 
ὑμῖν δὲ ἥ τε Ἶσις καὶ 
ὁ Σάραπις οἱ μέγιστοι 
τῶν θεῶν κυριεύειν 
διδωίησαν  πάσης 
χώρας ἧς ὁ Ἥλιος 
ἐφορᾶι καὶ τοῖς τέκνοις 
ὑμῶν διὰ παντός. 
εὐτυχεῖτε.